A Bizottság 2335/1999/EK rendelete

(1999. november 3.)

az őszibarackra és a nektarinra vonatkozó forgalmazási előírások megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 1257/1999/EK rendelettel [1] módosított, a gyümölcs- és zöldségpiac közös szervezéséről szóló, 1996. október 28-i 2200/96/EK tanácsi rendeletre [2] és különösen annak 2. cikke (2) bekezdésére,

mivel:

(1) Az őszibarack és a nektarin a 2200/96/EK rendelet I. mellékletében felsorolt azon termékek közé tartozik, amelyekre vonatkozóan minőségi előírásokat kell megállapítani; számos módosítást kell elvégezni a legutóbb a 888/97/EK rendelettel [3] módosított, az őszibarackra és a nektarinra vonatkozó minőségi előírások megállapításáról szóló, 1990. december 12-i 3596/90/EGK bizottsági rendeletben [4]. A jogi egyértelműség biztosítása érdekében a 3596/90/EGK rendeletet hatályon kívül kell helyezni, és újra kell fogalmazni az abban előírt szabályokat. E célból, valamint a világpiac átláthatóságának megőrzése érdekében figyelembe kell venni az Egyesült Nemzetek Európai Gazdasági Bizottságának (ENSZ–EGB) a romlandó termények szabványosításával és a minőség javításával foglalkozó munkacsoportja által az őszibarackra és a nektarinra javasolt minőségi előírásokat.

(2) Az őszibarackra és a nektarinra vonatkozó minőségi előírások előírják a mérettartományoknak való megfelelési kötelezettséget; az 1169/93/EGK bizottsági rendelet [5] értelmében, a D méret csak a gazdasági év kezdetétől június 30-ig tartó időszak során engedélyezett, annak érdekében, hogy lehetővé váljon a kis gyümölcsű koránérő fajták értékesítése, ugyanakkor ne lehessen a későn érő fajtákból – amelyek éretten nagyobb méretűek – július 1-je után D méretű őszibarackot és nektarint értékesíteni; ennek a megszorításnak nem szükséges a Közösség őszibarackra és nektarinra vonatkozó értékesítési időszakán túlmutatnia.

(3) A friss őszibarack- és nektarinpiac, különösen a kiskereskedelmi szinten nagyban függ e termékek érzékszervi minőségétől, amelyek jelentős eltéréseket mutathatnak. Az ágazat számára ezért lehetővé kell tenni, hogy a csomagolási egységen feltüntesse a főbb érettségi kritériumok legkisebb és legnagyobb értékeit, hogy ezáltal lehetővé váljon a fogyasztók számára az optimális érzékszervi minőséggel rendelkező gyümölcs szabad kiválasztása.

(4) E forgalmazási előírások alkalmazásával meg kell akadályozni a nem megfelelő minőségű termékek piacra kerülését, ösztönözni kell a termelőket a fogyasztói igények kielégítésére, valamint elő kell mozdítani a tisztességes piaci versenyfeltételek melletti kereskedelmet, ezáltal segítve a termelés nyereségességének növekedését.

(5) A forgalmazási előírások minden értékesítési szakaszban alkalmazandók. A nagy távolságra történő szállítás, a bizonyos ideig tartó tárolás és a különböző árukezelési műveletek hatására bizonyos fokú minőségromlás következhet be a termékek biológiai fejlődése vagy viszonylag romlandó jellege következtében. Ezt a minőségromlást figyelembe kell venni az előírásoknak a feladást követő értékesítési szakaszokra történő alkalmazása során. Mivel az "Extra" osztályba tartozó termékeket különös gondossággal kell válogatni és csomagolni, csak a frissesség és feszesség hiánya tekintetében kell eltérést megengedni.

(6) Az e rendeletben előírt intézkedések összhangban vannak a Gyümölcs- és Zöldségpiaci Irányítóbizottság véleményével,

ELFOGADTA EZT A RENDELETET:

1. cikk

A 080930 KN-kód alá tartozó őszibarack és nektarin forgalmazási előírásait e rendelet melléklete tartalmazza.

Ezeket az előírásokat az értékesítés valamennyi szakaszában alkalmazni kell a 2200/96/EK rendeletben megállapított feltételek mellett.

A feladást követő szakaszokban azonban a minőségi előírásoktól a következő eltérések megengedettek:

- a frissesség és a feszesség enyhe hiánya,

- a nem az "Extra" osztályba tartozó termékek esetén a biológiai fejlődésből és romlandóságból eredő kismértékű minőségromlás.

2. cikk

A 3596/90/EGK rendelet hatályát veszti.

3. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ezt a rendeletet a hatálybalépését követő hónap első napjától kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1999. november 3-án.

a Bizottság részéről

Franz Fischler

a Bizottság tagja

[1] HL L 160., 1999.6.26., 80. o.

[2] HL L 297., 1996.11.21., 1. o.

[3] HL L 126., 1997.5.17., 11. o.

[4] HL L 350., 1990.12.14., 38. o.

[5] HL L 118., 1993.5.14., 22. o.

--------------------------------------------------

MELLÉKLET

AZ ŐSZIBARACKRA ÉS A NEKTARINRA VONATKOZÓ FORGALMAZÁSI ELŐÍRÁSOK

I. A TERMÉK MEGHATÁROZÁSA

Ez a forgalmazási előírás a fogyasztóknak frissen szállítandó őszibarack és nektarin [1] – Prunus persica Sieb. és Zucc. – termesztett fajtáira vonatkozik, az ipari felhasználásra szánt őszibarack és nektarin kizárásával.

II. A MINŐSÉGRE VONATKOZÓ ELŐÍRÁSOK

Az előírás célja az értékesítésre előkészített és csomagolt őszibarack és nektarin minőségi követelményeinek meghatározása.

A. Minimumkövetelmények

Az adott minőségi osztályra vonatkozó külön követelmények és megengedett eltérések mellett az őszibarack és a nektarin minden minőségi osztályban legyen:

- ép,

- egészséges; nem lehet romlóhiba vagy más minőségcsökkenés miatt fogyasztásra alkalmatlan,

- tiszta, gyakorlatilag mentes minden látható idegen anyagtól,

- kártevőktől gyakorlatilag mentes,

- kártevők kártételétől gyakorlatilag mentes,

- mentes a nem természetes felületi nedvességtől,

- mentes minden idegen íztől és/vagy szagtól.

Az őszibarack és nektarin legyen gondosan szedett.

Az őszibarack és a nektarin fejlettsége és érettségi állapota olyan legyen, hogy:

- kibírja a szállítást és az árukezelést, illetve

- megfelelő állapotban érkezzen a rendeltetési helyére.

B. Osztályozás

Az őszibarack és nektarin a következő három osztályba sorolható:

i. "Extra" osztály

Az ebbe az osztályba tartozó őszibarack és nektarin kiváló minőségű. Alakja, fejlettsége és színeződése a fajtára és termőhelyre jellemző legyen. Minden hibától legyen mentes, kivéve a nagyon enyhe felületi hibákat, feltéve, hogy ezek nem befolyásolják a termék általános megjelenését, minőségét, eltarthatóságát és a csomagolt áru külső megjelenését.

ii. I. osztály

Az ebbe az osztályba tartozó őszibarack és nektarin legyen jó minőségű. Legyen a termőhelyének megfelelően a fajtára jellemző. Enyhe alak-, fejlődési- vagy színeződési hiba megengedhető.

A gyümölcs húsa tökéletesen ép legyen.

A őszibarack és a nektarin nem lehet felnyílott a kocsánynál.

A héj enyhébb hibái megengedettek, amennyiben ezek nem befolyásolják a termék általános megjelenését, minőségét, eltarthatóságát és a csomagolt áru külső megjelenését, és nem haladják meg a következő értékeket:

- a hosszanti héjhiba 1 cm hosszúságig,

- egyéb hiba összesen 0,5 cm2 területig.

iii. II. osztály

Ebbe az osztályba az az őszibarack és nektarin tartozik, amely nem felel meg a magasabb osztályok követelményeinek, de eleget tesz a fentebb említett minimumkövetelményeknek.

A gyümölcs húsa legyen mentes a jelentősebb hibáktól. A kocsánynál felnyílott gyümölcsök csak a "Megengedett minőségi eltérések" részben meghatározott mértékig fordulhatnak elő.

A következő mértékig héjhibák megengedhetők, ha az őszibarack és a nektarin megtartja alapvető tulajdonságait, a minőségét, eltarthatóságát, és a külső megjelenését:

- a hosszanti héjhiba 2 cm hosszúságig,

- egyéb hiba összesen 1,5 cm2 területig.

III. A MÉRETRE VONATKOZÓ ELŐÍRÁSOK

A méretet a következő jellemzőkkel határozzák meg:

- kerület, vagy

- a gyümölcs hossztengelyére merőlegesen mért legnagyobb átmérő.

Az őszibarackot és nektarint a következő mérettartományok szerint kell válogatni:

Átmérő | A mérettartomány jele | Kerület |

90 mm és e fölött | AAAA | 28 cm és e fölött |

80 mm és e fölött, de 90 mm alatt | AAA | 25 cm és e fölött, de 28 cm alatt |

73 mm és e fölött, de 80 mm alatt | AA | 23 cm és e fölött, de 25 cm alatt |

67 mm és e fölött, de 73 mm alatt | A | 21 cm és e fölött, de 23 cm alatt |

61 mm és e fölött, de 67 mm alatt | B | 19 cm és e fölött, de 21 cm alatt |

56 mm és e fölött, de 61 mm alatt | C | 17,5 cm és e fölött, de 19 cm alatt |

51 mm és e fölött, de 56 mm alatt | D | 16 cm és e fölött, de 17,5 cm alatt |

Az "Extra" osztályban megengedett legkisebb méret 17,5 cm (kerület) vagy 56 mm (átmérő).

A "D" méret (51–56 mm átmérő vagy 16–17,5 cm kerület) nem megengedett július 1. és október 31. között.

A méret szerinti válogatás minden osztályban kötelező.

IV. A MEGENGEDETT ELTÉRÉSEKRE VONATKOZÓ ELŐÍRÁSOK

A megadott osztályra vonatkozó minőségi és méretkövetelményektől minden csomagolási egységben eltérések engedhetők meg.

A. Minőségi eltérések

i. "Extra" osztály

Az őszibarack és nektarin 5 darab- vagy tömegszázaléka lehet olyan, amely nem tesz eleget az osztály követelményeinek, de eleget tesz az I. osztály követelményeinek, vagy kivételes esetben az I. osztályra vonatkozó megengedett eltéréseknek.

ii. I. osztály

Az őszibarack és a nektarin 10 darab- vagy tömegszázaléka lehet olyan, amely nem tesz eleget az osztály követelményeinek, de eleget tesz a II. osztály követelményeinek, vagy kivételes esetben a II. osztályra vonatkozó megengedett eltéréseknek.

iii. II. osztály

Az őszibarack és a nektarin 10 darab- vagy tömegszázaléka lehet olyan, amely nem tesz eleget sem az osztály követelményeinek, sem a minimumkövetelményeknek, nem lehet azonban romlóhibás, durván nyomott vagy más okból olyan mértékben minőségcsökkent, hogy a termék fogyasztásra alkalmatlanná válik.

B. Megengedett méreteltérések

Minden osztályban az őszibarack vagy a nektarin 10 darab- vagy tömegszázaléka lehet a csomagoláson jelzett méretnél legfeljebb 1 cm-rel nagyobb vagy kisebb (ha kerület alapján határozzák meg a méretet), és legfeljebb 3 mm-rel nagyobb vagy kisebb (ha a méretet átmérő alapján határozzák meg). Azonban a legkisebb mérettartományban ez a megengedett eltérés csak arra az őszibarackra vagy nektarinra vonatkozik, amely legfeljebb 6 mm-rel (kerület) vagy 2 mm-rel (átmérő) kisebb a meghatározott legkisebb méretnél.

V. A KÜLSŐ MEGJELENÉSRE VONATKOZÓ ELŐÍRÁSOK

A. Egyneműség

Minden csomagolási egység tartalma legyen egynemű, és csak azonos eredetű, fajtájú, minőségű, érettségű és méretű őszibarackot vagy nektarint tartalmazzon, valamint az "Extra" osztály esetében a színeződésnek is egyneműnek kell lennie.

A csomagolási egységek látható része a teljes belső tartalmat képviselje.

B. Csomagolás

Az őszibarackot vagy nektarint úgy kell becsomagolni, hogy megfelelően védve legyen.

A csomagolási egységek belsejében használt anyag legyen új, tiszta és olyan minőségű, hogy a termékben semmilyen külső vagy belső elváltozást ne okozzon. A csomagoláshoz különböző anyagok – mint pl. a kereskedelmi adatokat vagy a bélyegzőlenyomatokat tartalmazó papír vagy öntapadós címkék – használata megengedhető, azzal a feltétellel, hogy a címkézéshez és a feliratozáshoz csak egészségre ártalmatlan festéket, ragasztóanyagot, illetve tintát szabad használni.

A csomagolási egységek minden idegen anyagtól mentesek legyenek.

C. Külső megjelenés

Az őszibarack és a nektarin a következő módon hozható forgalomba:

- kis csomagolási egységekben,

- az "Extra" osztály esetén egysorosan; ebben az osztályban minden gyümölcsöt el kell különíteni a mellette lévőktől.

Az I. és II. osztályban:

- egy vagy két rétegben, vagy

- legfeljebb négy rétegben, ha a gyümölcsök olyan merev, fészkesen kialakított alátétekre kerülnek, amelyek nem támaszkodnak az alattuk lévő réteg gyümölcseire.

VI. A JELÖLÉSRE VONATKOZÓ ELŐÍRÁSOK

Minden csomagolási egység egyazon oldalán, összefüggően, olvashatóan, letörölhetetlenül és kívülről jól láthatóan a következő adatokat kell feltüntetni:

A. Azonosító adatok

A csomagoló és/vagy a forgalmazó neve és címe vagy a hivatalosan kiadott, illetve elfogadott kódolt megnevezése. Kódolt megnevezés alkalmazásakor közvetlenül a "csomagoló és/vagy a forgalmazó" (vagy megfelelő rövidítése) felirathoz tartozóan kell a nevet és a címet helyettesítő kódot feltüntetni.

B. A termék megnevezése

- "Őszibarack" vagy "Nektarin", amennyiben a csomagolási egység tartalma kívülről nem látható,

- Az "Extra" és az I. osztály esetén a fajta neve.

C. A termék eredete

Származási ország, és feltüntethető a termesztési tájegység, vagy a nemzeti, regionális vagy helyi helymegnevezés.

D. Kereskedelmi jellemzők

- minőségi osztály,

- méret, vagy a legkisebb és a legnagyobb átmérőt vagy a legkisebb és a legnagyobb kerületet megadva, vagy a III. "A méretre vonatkozó rendelkezések" részben meghatározott betűjelet alkalmazva,

- csomagolási egységek száma (nem kötelező),

- minimális cukortartalom, refraktométerrel mérve és Brix-fokban kifejezve (nem kötelező),

- legnagyobb keménység, penetrométerrel mérve és kg/0,5 cm2-ben kifejezve (nem kötelező).

E. Hivatalos ellenőrző jel (nem kötelező)

[1] Ez a szöveg a Prunus persica Sieb. és Zucc. fajtákból termesztett minden változatra, őszibarackra, nektarinra, vagy hasonló, magvaváló vagy nem magvaváló, sima vagy érdes héjú gyümölcsre vonatkozik.

--------------------------------------------------